Olifant dood werknemer by reservaatArgieffoto bloot ter illustrasie. (Foto: Unsplash) ’n Werknemer van die Inverdoorn- private wildreservaat in die Wes-Kaap is op Werkersdag by die reservaat dood ná ’n voorval met ’n olifant. Kabelo Botha Mashao is tydens die voorval noodlottig beseer. Die betrokke olifant is ongeveer 15 jaar gelede by Inverdoorn ingebring. Die presiese besonderhede van die tragiese voorval is egter nie in die stadium bekend nie en meer inligting sal eers bekend gemaak kan word nadat die ondersoek afgehandel is, het die reservaat Maandag ná die voorval gesê. “Ons betuig ons innige simpatie en meegevoel aan die Mashao-familie, sy vriende en kollegas gedurende hierdie moeilike tyd.” Die reservaat het voorts gesê hy bied tans ondersteuning aan almal wat deur die voorval geraak is. “Die veiligheid en welstand van ons personeel, gaste en wild is vir ons van die uiterste belang.” Die Inverdoorn- private wildreservaat naby Ceres strek oor sowat 10 000 hektaar en huisves onder meer die Groot Vyf.